Oulun kaupunki tiedottaa, mihin käyttää valtionavustuksia, joita sai seksirikosvyyhdin kouriin jouduttuaan.

Pääministeri Juha Sipilä kävi tammikuussa Oulussa yhdessä sisäministeri Kai Mykkäsen kanssa. Tuolloinen hallitus lupasi rahaa kriisityöhön. Aleksanteri Pikkarainen

Opetus- ja kulttuuriministeriö on myöntänyt valtionavustuksen Grooming-ilmiön ennaltaehkäisyyn Osaamiskeskus Koordinaatille, tiedottaa Oulun kaupunki. Valtakunnallisessa hankkeessa vahvistetaan nuorisotyöntekijöiden osaamista lasten ja nuorten houkuttelun ja hyväksikäytön vastaiseen toimintaan. Valtionavustuksen suuruus on 300 000 euroa.

Oulun kaupungissa tuli vuodenvaihteen tienoilla ilmi lukuisia lapsiin kohdistuneita seksuaalirikoksia. Useissa tapauksissa ulkomaalaiset miehet ovat hyväksikäyttäneet oululaistyttöjä. Joukossa on ollut myös kantasuomalaisia epäiltyjä.

Rikoksia on viime viikkoina käsitelty käräjäoikeudessa. Tuomioita on jo annettu muutamia.

Uusia taitoja

Kaupungin mukaan keskeisin tavoite on vahvistaa nuorisotyöntekijöiden tietoja ja taitoja käsitellä seksuaaliseen hyväksikäyttöön, häirintään ja verkossa tapahtuvaan houkutteluun liittyviä asioita nuorten kanssa.

Työn tueksi nuorisotyön ammattilaisille toteutetaan toimintamalleja ja tuotetaan tietoa sekä koulutuksia yhteistyössä asiantuntijoiden kanssa. Ennaltaehkäisevällä työllä ja konkreettisilla menetelmillä nuorisotyöntekijät saavat tietoa ja välineitä ohjata ja tukea kohtaamiaan lapsia ja nuoria.

Valtakunnallinen hanke rakentuu vahvalle verkostomaiselle asiantuntijayhteistyölle organisaatioiden kanssa, joilla on osaamista ja kokemusta aiheesta.

Oulun käräjäoikeudessa on ollut viime aikoina käsittelyssä useampia seksirikosjuttuja. Tavoite on, että niiltä vältyttäisiin jatkossa. ALEKSANTERI PIKKARAINEN

Kaksi palkataan

Hankkeen yhteistyökumppaneina toimivat muun muassa Pelastakaa Lapset ry, Mannerheimin lastensuojeluliitto ry, Rikosuhripäivystys (RIKU), Loisto setlementti ry ja Oulun kaupungin sivistys- ja kulttuuripalvelut. Neuvottelut ovat käynnissä myös muiden yhteistyökumppaneiden kanssa. Aluehallintovirastot (AVIt) tukevat hankkeen toteutusta alueellisesti, jotta koulutusten kautta saavutetaan laajasti nuorisotyön ammattilaiset työntekijät eri puolilta Suomea. Hanke kestää kevääseen 2020 asti ja siinä tulee työskentelemään rekrytoitava projektipäällikkö ja projektisuunnittelija.

Vuonna 2006 perustettu Koordinaatti on pohjoisin nuorisoalan valtakunnallisista osaamiskeskuksista ja toimii osana Oulun kaupungin sivistys- ja kulttuuripalveluita. Keskuksen työn tavoitteena on, että kaikilla Suomessa asuvilla nuorilla on yhdenvertaisesti käytettävissään laadukkaat nuorten tieto- ja neuvontapalvelut.